กระทรวงแรงงาน เร่งยกระดับฝีมือช่างซ่อมบำรุงเครื่องยนต์เล็กทางการเกษตร เพิ่มศักยภาพแรงงานนอกระบบ ฟื้นฟูเศรษฐกิจฐานราก
นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน เปิดการฝึกอบรมตามโครงการพัฒนาศักยภาพแรงงานนอกระบบเพื่อเพิ่มขีดความสามารถและฟื้นฟูเศรษฐกิจฐานราก หลักสูตร การฝึกอาชีพเสริม สาขาการซ่อมบำรุงรักษาเครื่องยนต์เล็ก เพื่อการเกษตร ซึ่งจัดกิจกรรมที่วิสาหกิจชุมชนแปรรูปสมุนไพรสวนยายเหรียญ ม.7 ตำบลเตาปูน อำเภอโพธาราม จังหวัดราชบุรี นางธิวัลรัตน์ กล่าวว่า รัฐบาลให้ความสำคัญกับการพัฒนาทักษะอาชีพให้แก่แรงงานนอกระบบและแรงงานคืนถิ่นเพื่อให้สามารถประกอบอาชีพที่เหมาะสมต่อความต้องการของชุมชน นำไปต่อยอดสร้างอาชีพและยกระดับรายได้ให้สูงขึ้น สำหรับการจัดโครงการดังกล่าวเป็นการช่วยฟื้นฟูและเยี่ยวยาผู้ได้รับผลกระทบทางอาชีพจากสถานการณ์โควิด-19 ให้มีศักยภาพสามารถมีส่วนร่วมกิจกรรมทางเศรษฐกิจเพื่อขับเคลื่อนเศรษฐกิจฐานรากของชุมชนและการสร้างอาชีพสร้างรายได้ ให้ตรงตามความต้องการประชาชนในพื้นที่